Cele aan polisielede: ‘Maak plan met moorde of bedank’Bheki Cele lê die SAPD en Opod se begroting voor in die parlement. (Foto: ParliamentofRSA /ZKostile) Bheki Cele, minister van polisie, het Donderdag ŉ ultimatum aan polisiegeneraals gestel om die hoë vlak van moorde in die Wes-Kaap af te bring of om hul uniforms in te gee. Cele het die SAPD en die Onafhanklike Polisieondersoekdirektoraat (Opod) se begroting in die parlement voorgelê ná ŉ bloederige naweek in die Wes-Kaap. Minstens 13 mense is net die afgelope naweek in verskillende skietvoorvalle in Philippi-Oos dood. “Ons sit met die hartseer realiteit dat daar vinniger mense in begraafplase begrawe word as wat daar babas in kraamsale gebore word,” het Cele aan parlementslede gesê. “Die herhalende tonele van liggame wat verspreid in die strate van Philippi, Mitchells Plain en Nyanga lê, is onuithoudbaar. Dit is daarom dat ek alle generaals in die Suid-Afrikaanse polisiediens uitdaag om eerder hul uniforms in te gee as hierdie situasie nie verbeter nie.” Suid-Afrika se moordkoers het tussen April 2017 en Maart verlede jaar met 7% gestyg. Elke dag word 57 mense in die land vermoor. Bendeskietery in die Wes-Kaap het dié provinsie die berugte reputasie as Suid-Afrika se moordhoofstad gegee. Van die tien polisiegebiede waar die hoogste getal moorde aangeteken is, was sewe in die Wes-Kaap.